CELEX: 32021R1728
Language: sk
Date: 2021-09-29 00:00:00
Title: Vykonávacie nariadenie Komisie (EÚ) 2021/1728 z 29. septembra 2021, ktorým sa mení vykonávacie nariadenie (EÚ) 2021/442 a vykonávacie nariadenie (EÚ) 2021/521 v súvislosti s mechanizmom, podľa ktorého sa vývoz určitých výrobkov podmieňuje predložením vývozného povolenia

30.9.2021   
               
               
                  SK
               
               
                  Úradný vestník Európskej únie
               
               
                  L 345/34
               
            
         VYKONÁVACIE NARIADENIE KOMISIE (EÚ) 2021/1728
         z 29. septembra 2021,
         ktorým sa mení vykonávacie nariadenie (EÚ) 2021/442 a vykonávacie nariadenie (EÚ) 2021/521 v súvislosti s mechanizmom, podľa ktorého sa vývoz určitých výrobkov podmieňuje predložením vývozného povolenia
         EURÓPSKA KOMISIA
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2015/479 z 11. marca 2015 o spoločných pravidlách pre vývozy (1), a najmä na jeho článok 6,
         keďže:
         
                     (1)
                  
                  
                     Komisia prijala 30. januára 2021 vykonávacie nariadenie (EÚ) 2021/111 (2), ktorým sa vývoz vakcín proti ochoreniu COVID-19, ako aj aktívnych látok vrátane bánk materských buniek a pracovných buniek používaných na výrobu týchto vakcín podmieňuje predložením vývozného povolenia podľa článku 5 nariadenia (EÚ) 2015/479, na obdobie šiestich týždňov. Komisia následne 12. marca 2021 prijala vykonávacie nariadenie (EÚ) 2021/442 (3), ktorým sa vývoz tých istých výrobkov podmieňuje vývozným povolením podľa článku 6 nariadenia (EÚ) 2015/479 až do 30. júna 2021.
                  
               
                     (2)
                  
                  
                     Komisia 24. marca 2021 prijala vykonávacie nariadenie (EÚ) 2021/521 (4), ktorým sa ako dodatočný faktor pri zvažovaní udelenia vývozného povolenia zavádza potreba posúdiť, či takéto povolenie neohrozuje v Únii bezpečnosť dodávok tovaru, na ktorý sa vzťahuje nariadenie (EÚ) 2021/442. Tým istým nariadením Komisia rozhodla o dočasnom pozastavení výnimky z rozsahu pôsobnosti nariadenia (EÚ) 2021/442 pre určité krajiny.
                  
               
                     (3)
                  
                  
                     Vykonávacie nariadenie Komisie (EÚ) 2021/521 bolo prijaté podľa článku 5 nariadenia (EÚ) 2015/479 a uplatňovalo sa počas šiestich týždňov. Platnosť opatrení zavedených uvedeným nariadením bola následne predĺžená vykonávacím nariadením Komisie (EÚ) 2021/734 (5) do 30. júna 2021 a vykonávacím nariadením Komisie (EÚ) 2021/1071 (6) do 30. septembra 2021.
                  
               
                     (4)
                  
                  
                     Dodávky dávok vakcín proti COVID-19 v Únii pokračujú, čo viedlo k jasnému pokroku v očkovacej kampani v Únii.
                  
               
                     (5)
                  
                  
                     Očkovacia kampaň však stále prebieha a situácia je naďalej neistá, najmä v súvislosti s objavením sa nových variantov vírusu spôsobujúceho ochorenie COVID-19. Naďalej je preto potrebná transparentnosť, pokiaľ ide o dodávky na vývoz a dodania v rámci Únie.
                  
               
                     (6)
                  
                  
                     Pretrváva aj riziko, že vývoz by ohrozil buď plnenie predbežných kúpnych zmlúv medzi Úniou a výrobcami vakcín, alebo bezpečnosť dodávok vakcín proti ochoreniu COVID-19 a ich účinných látok v Únii.
                  
               
                     (7)
                  
                  
                     Opatrenia zavedené vykonávacím nariadením (EÚ) 2021/442 a vykonávacím nariadením (EÚ) 2021/521 by sa preto mali naďalej uplatňovať do 31. decembra 2021. Uvedené nariadenia by sa preto mali zodpovedajúcim spôsobom zmeniť.
                  
               
                     (8)
                  
                  
                     Toto nariadenie bolo konzultované s Odvolacím výborom. Odvolací výbor stanovisko nevydal,
                  
               PRIJALA TOTO NARIADENIE:
         
            Článok 1
            V článku 4 vykonávacieho nariadenia (EÚ) 2021/442 sa druhý odsek nahrádza takto:
            
               „Uplatňuje sa do 31. decembra 2021.“
            
         
         
            Článok 2
            V článku 3 vykonávacieho nariadenia (EÚ) 2021/521 sa druhý odsek nahrádza takto:
            
               „Uplatňuje sa do 31. decembra 2021.“
            
         
         
            Článok 3
            Toto nariadenie nadobúda účinnosť 1. októbra 2021.
            Toto nariadenie je záväzné v celom rozsahu a priamo uplatniteľné vo všetkých členských štátoch.
         
         
            V Bruseli 29. septembra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 83, 27.3.2015, s. 34.
         
            (2)  Ú. v. EÚ L 31 I, 30.1.2021, s. 1.
         
            (3)  Ú. v. EÚ L 85, 12.3.2021, s. 190.
         
            (4)  Ú. v. EÚ L 104, 25.3.2021, s. 52.
         
            (5)  Ú. v. EÚ L 158, 6.5.2021, s. 13.
         
            (6)  Ú. v. EÚ L 230, 30.6.2021, s. 28.